Артист IэщIагъэм хуэпэж, абы къыхуигъэщIа бзылъхугъэ
Нобэ ди хьэщIэщ Музыкэ театрым и солисткэ Мэз (Пщыунэ) Джульеттэ. Ар ящыщщ иджыри сабийуэ зи IэщIагъэр къыхэзыхахэм.
Абы и гъащIэ гъуэгур иубзыхунымкIэ мыхьэнэшхуэ иIащ и адэ-анэр щэнхабзэм и дунейм зэрыхэтым. Абыхэм культпросветучилищэр къаухат: Джульеттэ и анэ Мысостышхуэ Светланэ режиссёру еджат, и адэ Iэниуар «Кабардинка» къэрал академическэ ансамблым и къэфакIуэт. КъищынэмыщIауэ, Iэниуар ди республикэм фIыуэ къыщацIыху сабий тхакIуэщ.

- Артисту седжэну щытезухуар езы дыдэм сщIэжыркъым, ар сыт щыгъуи къыздэгъуэгурыкIуа гупсысэщ, - жеIэ Джульеттэ. - Школ нэужьым музыкэ училищэри Кавказ Ищхъэрэм ГъуазджэхэмкIэ и институтри къэзухат. Пэжу жысIэнщи, а IэщIагъэр къыщыхэсхам си адэр щыгуфIыкIатэкъым, артистыным гугъуехьу пылъыр ищIэрти, сыщихъумэну хуейт а псом. Ауэ сызыщIэхъуэпсыр къыщыгурыIуэм, къыспэрыуакъым. Езым зыкъызимыгъащIэми, иригушхуэу къысщыхъурт утыку сызэритыр щилъагъукIэ.
Театрым лэжьэн щыщIэздзам пащтыхьыпхъу, Золушкэ хуэдэ ролт нэхъыбэу згъэзащIэр, ар зыуэ зэшыгъуэщи, ныкъусаныгъэ зыхэмылъ лIыхъужьу ущытыныр. ИужькIэ уд фызыжьым, кикиморэм, угъурсызым я ролхэр къызатри «зыстIыжащ». Сэ сымыцIыху хьэл, щытыкIэ сиувэн зэрыхуейм, ар къызэрызэхъулIэм сэ зыкIэ къару ин къысхилъхьэрти!
- Сыт хуэдэ роль япэу бгъэзэщIар?
- «Летучая мышь» (Штраус Иоганн) опереттэм Адель и ролыр щызгъэзэщIат. Зэи сщыгъупщэжынкъым япэу утыку сыкъызэрырашауэ щытар, артистхэр гуапэу къызэрыспежьар. Театрым и псэр актёрхэращ. Актёрхэр зэрызэкъуэтым, зэрызэрыIыгъым куэд дыдэ елъытащ. Дяку къаугъэ дэлъмэ, ар къыдэплъым зыхимыщIэнкIэ Iэмал иIэкъым. Псалъэм папщIэ, сэ тхьэкIумэкIыхьу сыщыджэгу таурыхъым, бажэм и ролыр зыгъэзащIэр къэмыкIуамэ, ролитIри сэ щызгъэзащIэ къохъу. Апхуэдэурэ зым адрейм зыщIыдогъакъуэ.
- ПфIэфIу, фIыуэ плъагъуу бгъэзэщIа ролым и гугъу уэзгъэщIынут.
- Дэбагъуэ Роман игъэува «Валида» музыкэ комедием (Кажлаев Мурад ейщ) Валида и ролыр щызгъэзэщIат. Псыкъелъэхэр дахэ дыдэу утыкум щагъэувауэ, дигу, дипсэ хыхьэу дыхэтат абы. Ныбжьышхуэ зэриIэм емылъытауэ, Кажлаевыр къакIуэри премьерэм щIэсауэ щытащ, хуабжьу игу ирихьауэ кIуэжат. ИужькIэ «Культура» телеканалым а композиторым теухуауэ игъэхьэзыра нэтыным ди деж щагъэува мюзиклым щыщ Iыхьэ хигъэхьауэ щытащ.
- Иджыпсту сыт хуэдэ ролхэр бгъэзащIэрэ?
- МузыкэмкIэ театрым хэхъуэ нэхъыбэу къыхуэзыхьыр сабий спектаклхэращи, ахэращ мы зэманкIэ нэхъыбэу сыщыджэгур. Ди жагъуэ зэрыхъунщи, ди цIыхухэм оперэм и «IэфIыр» иджыри зыхащIакъым, абы къыхэкIыу цIыхур нэхъ къезышалIэ таурыхъхэмрэ музыкэ комедиехэмрэ дгъэувын хуей мэхъу.
- Артист IэщIагъэр къызэрыхэпхам ущыхущIегъуэжа къыпхуихуа?
- Хьэуэ. Сэ нэгъуэщI зыри къысхэкIынутэкъым, а IэщIагъэращ нобэ флагъу Джульеттэ и хьэлыр, дуней еплъыкIэр зэфIэзыгъэувар. Артистыным къищынэмыщIа, нэгъуэщI «роль» мы гъащIэм щысхуэгъэзэщIэну къыщIэкIынтэкъым.
- Сэ зэрысщIэмкIэ, анэм, щхьэгъусэм я ролхэри мыIейуэ къохъулIэ. Уи унагъуэр дыбгъэцIыхуамэ арат.
- Си щхьэгъусэр и IэщIагъэкIэ мыартистми, си лэжьыгъэр фIыуэ къыгуроIуэ, сыт хуэдэ Iуэхури къыздигъэпсынщIэ зэпытщ.
- Артист IэщIагъэ мытыншыр къыхэзыхыну мурад зыщIам сыт жепIэнт?
- Ди жагъуэ зэрыхъунщи, артист ныбжьыщIэхэм я нэхъыбэр хьэгъуэлIыгъуэ егъэкIуэкIыным дехьэх, профессиональнэ сценэмрэ абырэ зэхэбгъэзэрыхьынкIэ Iэмал иIэкъым. Сценэм хуэфащэ пщIэмрэ лъагъуныгъэмрэ щыбгъащIэмэ, и щIыб къыпхуигъэзэнкIэ зыхуэIуа щыIэкъым, а IэщIагъэм ухуэпэжын, ар къызэрымыкIуэу фIыуэ плъагъун хуейщ, зыгуэр къохъулIэн папщIэ.

Епсэлъар Щомахуэ Залинэщ.
